EL Επίσηµη Εφηµερίδα της Ευρωπαϊκής Ένωσης CE 88/551

(2004/C 88 E/0562)

ΓΡΑΠΤΗ ΕΡΩΤΗΣΗ Ε-0922/04

υποβολή: Proinsias De Rossa (PSE) προς την Επιτροπή

(26 Μαρτίου 2004)

Θέμα: Φόρος προστιθέμενης αξίας (ΦΠΑ) επί των υπηρεσιών που παρέχονται στον ταχυδρομικό τομέα

Όταν η Επιτροπή παρουσίασε την πρόταση της σχετικά με την εφαρμογή ΦΠΑ στις υπηρεσίες που παρέχονται στον ταχυδρομικό τομέα (1) τον Μάϊο του 2003, διατύπωσε το γεγονός ότι οι φορείς εκμετάλλευσης των ταχυδρομικών υπηρεσιών θα μπορούσαν να εκπέσουν το ΦΠΑ από το κόστους «οφείλουν να μετριάσουν τις αυξήσεις τιμών, στο βαθμό που αυτό αφορά τους ιδιώτες καταναλωτές» (πηγή-ανακοινωθέν τύπου της Επιτροπής ΙΡ/03/633).

Πώς μπορεί η εν λόγω δήλωση να εναρμονιστεί με τις δηλώσεις της ιρλανδικής «An Post», η οποία δεν προτίθεται να «μετακυλήσει» τυχόν εξοικονομήσεις επί του κόστους του ισχύοντος ΦΠΑ υπό τη μορφή μειωμένων δασμών, εάν η εν λόγω Οδηγία εγκριθεί, όπως έχει προταθεί από την Επιτροπή; Εάν η An Post δεν εκπέσει το ΦΠΑ από το κόστος, ποίες είναι οι εκτιμήσεις της Επιτροπής όσον αφορά την πιθανή αύξηση των τιμών στην Ιρλανδία εάν η εν λόγω Οδηγία εγκριθεί;

Απάντηση του κ. Bolkestein εξ ονόματος της Επιτροπής

(30 Απριλίου 2004)

Τον Μάιο του 2003, υποβάλλοντας την πρότασή της για την τροποποίηση της Έκτης Οδηγίας ΦΠΑ (2) εις ό,τι αφορά τον ΦΠΑ στις ταχυδρομικές υπηρεσίες, η Επιτροπή εξήγησε ότι αφ'ής στιγμής εγκριθεί η πρόταση, οι φορείς εκμετάλλευσης των ταχυδρομικών υπηρεσιών θα μπορούσαν, για πρώτη φορά, να αποκτήσουν το δικαίωμα αφαίρεσης του ΦΠΑ από το κόστος τους. Αυτό αναμένεται να αμβλύνει τις αυξήσεις τιμών εις ό,τι αφορά τους ιδιωτικούς καταναλωτές.

Σύμφωνα με το Αξιότιμο Μέλος του Κοινοβουλίου, ο ιρλανδικός φορέας παροχής καθολικής υπηρεσίας, An Post, δήλωσε ότι δεν έχει σχέδια «μετακύλισης» των τυχόν οικονομιών επί του κόστους του ισχύοντος ΦΠΑ υπό μορφήν μειωμένων δασμών, εάν η εν λόγω οδηγία εγκριθεί. Σύμφωνα με τις διατάξεις της συνθήκης ΕΚ, και ιδίως του άρθρου 82, και με τις διατάξεις της οδηγίας 97/67/ΕΚ (3), οι δημόσιοι φορείς παροχής ταχυδρομικών υπηρεσιών δεν δύνανται να καθορίζουν τις τιμές που χρεώνουν για τις υπηρεσίες τους, ιδίως εις ό,τι αφορά τις αποκλειστικές υπηρεσίες, χωρίς να λαμβάνεται υπόψη το σχετικό κόστος. Η οδηγία 97/67/ΕΚ ορίζει ότι τα κράτη μέλη καθορίζουν τις εθνικές ρυθμιστικές αρχές που έχουν ως ιδιαίτερη αποστολή την εξασφάλιση της συμμόρφωσης με τις υποχρεώσεις που απορρέουν από την οδηγία αυτή, ιδιαίτερα δε την εφαρμογή της αρχής ότι οι τιμές πρέπει να βασίζονται στο κόστος. Οι υποχρεώσεις που προβλέπει το άρθρο 14 της οδηγίας όσον αφορά τη διαφάνεια των λογιστικών στοιχείων αποβλέπουν στο να δοθεί η δυνατότητα στους ρυθμιστικούς φορείς να εφαρμόσουν την εν λόγω αρχή. Άρα, ο ιρλανδικός ρυθμιστικός φορέας Comreg έχει τα μέσα που χρειάζεται για να εξασφαλίζει ότι οι τιμές του An Post αντανακλούν το κόστος των υπηρεσιών και ότι, όταν το εν λόγω κόστος μειώνεται, ως αποτέλεσμα της ικανότητας του An Post να αφαιρεί τον ΦΠΑ, η εξοικονόμιση αντανακλάται στις τιμές του φορέα εκμετάλλευσης.

(1) COM(2003)234.

(2) Έκτη οδηγία 77/388/ΕΟΚ του Συμβουλίου της 17ης Μαΐου 1977 περί της εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — κοινό σύστημα φόρου προστιθεμένης αξίας: ομοιόμορφη φορολογική βάση, ΕΕ L 145 της 13.6.1977.

(3) Οδηγία 97/67/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 1997, σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών, ΕΕ L 15 της 21.1.1998.